REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/256-15

1. septembar 2015. godine

B e o g r a d

ZAPISNIK

28. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 16. JUNA 2015. GODINE

 Sednica je počela u 14 časova i 45 minuta.

 Sednicom je predsedavala Aleksandra Tomić, predsednik Odbora.

 Pored predsednika, sednici su prisustvovali članovi Odbora: Dragoljub Zindović, Vladan Milošević, Olivera Pauljeskić, Đorđe Čabarkapa i Vladimir Marinković.

 Sednici su prisustvovali zamenici članova Odbora: Miloš Tošanić (zamenik člana Odbora Zorana Pralice), Ninoslav Girić (zamenik člana Odbora Vladana Miloševića), Saša Maksimović (zamenik člana Odbora Radmila Kostića), Goran Vukadinović (zamenik člana Odbora Jelene Mijatović) i Nikola Jolović (zamenik člana Odbora Aleksandra Jovičića).

 Sednici nisu prisustvovali članovi Odbora: Zoran Pralica, Dragomir Karić, Radmilo Kostić, Jelena Mijatović, Aleksandar Jovičić, Novica Tončev, Goran Ćirić, Ivan Karić, Mladen Grujić, Dejan Čapo i Enis Imamović.

 Sednici su, na poziv predsednika, prisustvovali: Ljubo Maćić, predsednik Saveta Agencije za energetiku Republike Srbije, Goran Petković i Dejan Stojanović, članovi Saveta Agencije za energetiku Republike Srbije, Mirjana Filipović, državni sekretar u Ministarstvu rudarstva i energetike, Stevan Nikčević, Vesna Kovač, Lukrecija Đeri i Tatjana Matić, državni sekretari u Ministarstvu trgovine, turizma i telekomunikacija, Bojana Todorović, pomoćnik ministra trgovine, turizma i telekomunikacija, Renata Pindžo i Žarko Malinović, v.d. pomoćnici ministra trgovine, turizma i telekomunikacija, Olivera Gudžulić, načelnik u Sektoru za elektroenergrtiku u Ministarstvu rudarstva i energetike, Snežana Angeli, koordinator u Sektoru turističke inspekcije u Ministarstvu trgovine, turizma i telekomunikacija, Saša Risteski, šef Odseka u Sektoru turističke inspekcije u Ministarstvu trgovine, turizma i telekomunikacija.

 Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Izveštaja o radu Ministarstva rudarstva i energetike za period od 27.04.2014. godine do 24.04.2015. godine (broj 02-1213/15 od 30. aprila 2015);

2. Razmatranje Godišnjeg izveštaja o radu Agencija za energetiku za 2014. godinu (broj 02-1495/15 od 29. maja 2015. godine);

3. Razmatranje Izveštaja o radu Ministarstva trgovine, turizma i telekomunikacija za period 01.01.2015. godine do 31.03.2015. godine (broj 02-1284/15 od 8. maja 2015. godine);

4. Razno.

Prva tačka dnevnog reda- **Razmatranje Izveštaja o radu Ministarstva rudarstva i energetike za period od 27.04.2014. godine do 24.04.2015. godine**

 Odbor je razmotrio Izveštaj o radu Ministarstva rudarstva i energetike za period od 27.04.2014. godine do 24.04.2015. godine i podneo Izveštaj Narodnoj skupštini.

 U uvodnim napomenama, Mirjana Filipović, državni sekretar u Ministarstvu rudarstva i energetike je iznela da je Izveštaj o radu Ministarstva rudarstva i energetike podeljen na nekoliko segmenata. Najvažnije aktivnosti odnose se na saniranje posledica od poplava na kopovima „Kolubara“ i „Kostolac“, na zakonodavni deo, konkretno na Zakon o energetici i Zakon o javnom interesu za transbalkanski koridor, kao i aktivnosti vezane za reorganizaciju i restrukturiranje javnih preduzeća „Elektroprivrede Srbije“ i „Srbijagasa“. Istakla je da se u okviru Ministarstva rudarstva i energetike radilo i na projektnim aktivnostima za potpisivanje i praćenja ugovora „Kostolac B3“.

 U diskusiji narodni poslanici su postavili pitanja, izneli mišljenja i dali sugestije i predloge. Postavili su sledeća pitanja:

- dokle se stiglo sa reorganizacijom i restrukturiranjem javnih preduzeća „Elektroprivreda Srbije“ i „Srbijagas“;

- sa kim su potisani kolektivni ugovori, odnosno sa kojim preduzećima je pregovarano i šta je rezultat;

- koji su kvalitativni i kvantitativni efekti smanjenja administrativnih procedura nakon uvođenja zakonskog osnova za izradu novog predugovora i ugovora o kupovini električne energije (PPA), kako se odrazilo na privredu i na učešće u radu Energetske zajednice;

- kakvi su rezultati saradnje u okviru Sporazuma između Ministarstva rudarstva i energetike i kompanije MASDAR - „ABU DHABI FUTURE ENERGY COMPANY PJSC“, iz Ujedinjenih Arapskih Emirata;

- da li je unapređenje energetske efikasnosti u zgradama javne namene poverljivo, odnosno da li može da se diskutuje na tu temu.

 U raspravi su istaknute tehničko-metodološke primedbe na Izveštaj Ministarstva rudarstva i energetike. Napomenuto je da su u Izveštaju jasno definisane činjenice, doneti zakoni, akti, odluke, rešenja, zaključci, podzakonski akti, potpisani dokumenti o međunarodnoj saradnji, ali da nema jasnih objašnjenja šta je i koliko urađeno u određenim oblastima. Naveden je primer nedovoljno konkretnih podataka o restrukturiranju i reorganizaciji „Elektroprivrede“ i „Srbijagasa“. Sugerisano je da se detaljnije opišu sve aktivnosti koje su taksativno nabrojane u Izveštaju.

 Povodom diskusije, Mirjana Filipović, državni sekretar u Ministarstvu rudarstva i energetike, je istakla da je kolektivni ugovor potpisan sa javnim preduzećem „Transnafta“, „Srbijagas“, „Elektroprivreda Srbije“, „Resavica“ i „Elektromreža Srbije“. Saradnja Ministarstva rudarstva i energetike sa MASDAR - „ABU DHABI FUTURE ENERGY COMPANY PJSC“, iz Ujedinjenih Arapskih Emirata, nije bila gotova u trenutku sastavljanja Izveštaja. Predugovor i ugovor o kupovini električne energije (PPA) je u procesu izrade. Zakonska obaveza je da u roku od godinu dana od donošenja zakona bude izrađen model ugovora. Za Projekat nazvan „Reorganizacija naših javnih preduzeća“ je napravljen plan kako bi trebalo da izgleda. U trenutku izrade Izveštaja „Elektroprivreda Srbije“ je imala usvojen plan reorganizacije, a u međuvremenu urađen je statut i osnivački akti. Postignut je konsenzus sa Energetskom zajednicom, koja se složila da je model razdvajanja „Srbijagasa“ prihvatljiv za Energetsku zajednicu. Pregovori sa Evropskom unijom za poglavlje 15. se nalaze u izveštajima kroz skrining. Ministarstvo rudarstva i energetike je uspešno otklonilo probleme za otvaranje poglavlja. Jedan od uslova je bio restrukturiranje „Srbijagasa“, što ide sporije, ali je postignuta saglasnost i zna se koji model će biti primenjen. Uslov za otvaranje poglavlja 15. je i formiranje obaveznih rezervi. Mišljenja je da će se najpotrebnije obavezne rezerve formirati do kraja godine. Projekat unapređenja energetske efikasnosti je u toku i ide po proceduri, nije poverljiv, raspisani su tenderi i to je proces koji ide svojim tokom.

 U diskusiji su učestvovali Aleksandra Tomić, Vladimir Marinković, Vladan Milošević i Mirjana Filipović.

 Saglasno članu 229. Poslovnika Narodne skupštine, Odbor je odlučio većinom glasova da prihvati Izveštaj o radu Ministarstva rudarstva i energetike za period od 27.04.2014. godine do 24.04.2015. godine.

 Druga tačka dnevnog reda - **Razmatranje Godišnjeg izveštaja o radu Agencija za energetiku za 2014. godinu**

Odbor je razmotrio Godišnji izveštaj o radu Agencije za energetiku Republike Srbije za 2014. godinu i podneo Izveštaj i Predlog zaključka Narodnoj skupštini.

U uvodnim napomenama Ljubo Maćić, predsednik Saveta Agencije za energetiku Republike Srbije je istakao da je energetski sektor prošle godine bio ugrožen u poplavama i ledenim kišama, ali da su ti problemi ipak prevaziđeni na zadovoljavajući način. Električna energija je prošle godine imala pad potrošnje za 1,2%. Zbog svih događaja sa poplavama, smanjena je proizvodnja termoelektrana pa je uvoz bio 6% od ukupne finalne potrošnje, što je visoko u odnosu na predhodni desetogodišnji period. Potrošnja gasa je pala za oko 10%, što je verovatno bio uticaj visoke cene gasa zbog ruske nabavne cene iz uvoza i kursa dolara. Istakao je da je za sigurnost snabdevanja u narednom periodu važna Strategija razvoja energetike Republike Srbije do 2025. godine sa projekcijama do 2030. godine, koja predviđa da će rast električne energije biti manji od 1% u narednim godinama, da će potrošnja gasa imati viši rast i da će se energetska efikasnost povećati i u proizvodnji i potrošnji. „Kostolac B“ je jedan od projekata koji treba u velikoj meri da pomogne da se pokrije potrošnja u narednim godinama. Mišljenja je da bi na troškove u sistemu posle 2020. godine, moglo da utiče i ono što će se zaključiti krajem godine u Parizu, na konferenciji Ujedinjenih nacija o klimatskim promenama. Za gas su najbitniji izvori snabdevanja. Između ostalog, bitno je smanjiti troškove transporta gasa kroz Mađarsku. Cene su takve da dugoročno održe sistem u stanju koje omogućava pouzdano snabdevanje električnom energijom i drugim energentima u dugoročom periodu. Interna efikasnost preduzeća je od velike važnosti i preduzimaju se mere da se ona poboljša. Jedan od najvažnijih uslova da bi se politika cena dugoročno vodila jeste zaštita siromašnih i za to postoji Uredba. Istakao je da je prošle godine na slobodnom tržištu po neregulisanim cenama kupljeno 36% električne energije i 41% prirodnog gasa. Problemi u otvaranju tržišta električne energije su se ispoljavali na većem broju kupaca u prvom delu 2014. godine, ali su se neki vremenom rešavali i sada tržište bolje funkcioniše. Za tržište električne energije bitna je raspoloživost prekograničnih kapaciteta i način njihove lokacije i korišćenja da oni budu što slobodnije i transparentnije korišćeni. U odnosu na 2013. godinu, u 2014. godini je unapređen režim za elektroenergetske sisteme, tako da se očekuje da će u 2015. godini biti napravljen dodatni korak ka tržišnom korišćenju prekograničnih prenosnih kapaciteta. Kvalitet isporuke za električnu energiju dat je detaljnije nego u predhodnom izveštaju, dok za gas još uvek nema podataka, odnosno kvalitet isporuke gasa je lošiji kao posledica poplava i prekida u distributivnim mrežama. Energetski podaci u izveštaju razlikuju se od zvanične statistike države, ali će se tokom godine podaci uskladiti. Istakao je da je Agencija za energetiku Republike Srbije završila sve poslove koji su bili predviđeni planom. Još uvek se radi na desetogodišnjim planovima mrežnih preduzeća koji zbog ograničenja u kapacitetu nisu završeni. Agencija za energetiku Republike Srbije je dobila ukupno 331 žalbu, od toga 130 su predstavke koje su upućene drugim institucijama. Dato je 82 licence, tako da je bilo ukupno 784 licencirana preduzeća na kraju godine iz raznih delatnosti.

 Narodni poslanik Vladan Milošević je postavio pitanje da li Agencija za energetiku Republike Srbije vrši nadzor nad kvalitetom isporuke energije po prijavi ili samoinicijativno izlaze na teren Istakao je da u opštini Vladimirci ne mogu da rade pumpe za vodu i muzilice zbog slabe struje.

 Povodom postavljenog pitanja, Ljubo Maćić, predsednik Saveta Agencije za energetiku Republike Srbije je izneo da je za nadzor nad kvalitetom isporuke energije nadležna inspekcija, a da Agencija obrađuje podatke o tome kakvi su pokazatelji kvaliteta.

 Aleksandra Tomić, predsednik Odbora je obavestila prisutne o pokrenutoj inicijativi za formiranje Parlamentarnog foruma za energetsku politiku Srbije. Istakla je da je Nemačka organizacija za međunarodnu saradnju (GIZ) zainteresovana da finansira određene aktivnosti Parlamentarnog foruma za energetsku politiku Srbije. Ideja je da članovi Foruma budu narodni poslanici, inženjeri iz svih poslaničkih grupa. Smatra da je jako važno da formiranju prisustvuju i predstavnici Ministarstva rudarstva i energetike i Agencije za energetiku Republike Srbije.

 U diskusiji su učestvovali Aleksandra Tomić, Vladan Milošević i Ljubo Maćić.

 Odbor je većinom glasova utvrdio Predlog zaključka povodom razmatranja Godišnjeg izveštaja o radu Agencije za energetiku Republike Srbije za 2014. godinu koji je podneo Narodnoj skupštini, sa predlogom da ga Narodna skupština razmotri i usvoji, tako da glasi:

 „Na osnovu člana 8. stav 1. Zakona o Narodnoj skupštini („Službeni glasnik RS“, broj 9/10) i člana 239. stav 3. Poslovnika Narodne skupštine („Službeni glasnik RS“, broj 20/12-prečišćen tekst),

 Narodna skupština Republike Srbije, na \_\_ sednici \_\_\_\_\_\_\_ zasedanja, održanoj \_\_\_\_\_2015. godine, donela je

ZAKLjUČAK

povodom razmatranja Godišnjeg izveštaja o radu Agencije za energetiku

Republike Srbije za 2014. godinu

1. Prihvata se Godišnji izveštaj o radu Agencije za energetiku Republike Srbije za 2014. godinu.
2. Ovaj zaključak objaviti u “Službenom glasniku Republike Srbije”.

RS Broj \_\_

U Beogradu, \_\_\_\_ 2015. godine

 NARODNA SKUPŠTINA

 PREDSEDNIK

 Maja Gojković“

 Za izvestioca Odbora i predstavnika predlagača na sednici Narodne skupštine određena je Aleksandra Tomić, predsednik Odbora.

 Treća tačka dnevnog reda - **Razmatranje Izveštaja o radu Ministarstva trgovine, turizma i telekomunikacija za period 01.01.2015. godine do 31.03.2015. godine**

Odbor je razmotrio Izveštaj o radu Ministarstva trgovine, turizma i telekomunikacija za period 01.01.2015. godine do 31.03.2015. godine i podneo Izveštaj Narodnoj skupštini.

U uvodnim napomenama, Vesna Kovač, državni sekretar u Ministarstvu trgovine, turizma i telekomunikacija je ukazala na deo Izveštaja o radu Ministarstva trgovine, turizma i telekomunikacija za period 01.01.2015. godine do 31.03.2015. godine, koji se odnosi na spoljnu trgovinu i bilateralnu ekonomsku saradnju. Predložen je zakon o potvrđivanju Sporazuma o ekonomskoj saradnji između Republike Srbije i Republike Makedonije, održano je zasedanje mešovitih komiteta za trgovinsko-ekonomsku saradnju sa tri zemlje, održana je zajednička sednica Vlade Srbije sa Vladom Makedonije i Vladom Slovenije. Sastavljen je sporazum o regulisanju međusobnih odnosa u vezi sa učešćem i realizacijom nastupa Republike Srbije na svetskoj izložbi EKSPO u Italiji, Milanu. Na osnovu Zakona o izvozu i uvozu naoružanja vojne opreme doneta su podzakonska akta i na osnovu Zakona o spoljnotrgovinskom poslovanju, doneta je Odluka o izmenama i dopuni Odluke o izvozu šećera u zemlje Evropske unije. Održano je više sastanaka u vezi sa problemom povećanog uvoza mlečnih proizvoda i upućeno je pismo Evropskoj uniji, kojim se objašnjava situacija na tržištu svinja i svinjskog mesa i najavljena je odluka Vlade Republike Srbije o povećanju uvozne zaštite i o uvođenju prelevmana na ove proizvode. Započeti su pregovori sa Republikom Estonijom i u toku su pregovori o izmenama i dopunama Sporazuma između Republike Srbije i Republike Finske o podsticanju i zaštiti ulaganja, koji je potpisan 2005. godine. Nacionalna kontrola lista roba dvostruke namene, koja je ažurirana i usklađena sa direktivom EU 1382/2014, poslata je nadležnim resorima radi pribavljanja izveštaja pre upućivanja Vladi na razmatranje i usvajanje. U prvom tromesečju 2015. godine pripremljen je program rada CEFTA Podkomiteta za necarinske i tehničke barijere u trgovini, kojim ove godine predsedava Republika Srbija. U koordinaciji sa privrednicima, preduzimane su mere otklanjanja necarinskih barijera na koje nailaze naši privrednici u trgovini sa CEFTA stranama. To su termo blokovi, lekovi, pivo, čaj, prašak za pecivo, šlag, majonez, supe. Sastanak Upravnog odbora CEFTA sekretarijata održan je 25. februara 2015. godine, na kome je Moldavija predstavila prioritete svog predstavljanja u 2015. godini. Treći sastanak CEFTA i Pregovaračke grupe za liberalizaciju trgovine uslugama, koji je održan 26. i 27. februara 2015. godine, obuhvatio je razmatranje Aneksa 1. dodatnog Protokola o trgovini uslugama u okviru CEFTE. Pribavljena su mišljenja nadležnih resora za spoljno-trgovinski sistem mera i zaštite. U proceduri je usvajanje predloga odluke o određivanju robe od strane Vlade za čiji je uvoz i izvoz propisano pribavljanje određenih isprava iz Uredbe o usklađivanju nomenklature carinske tarife.

 Na polju unutrašnje trgovine, doneta je Uredba o obaveznoj proizvodnji i prometu hleba od brašna Tip-500, 31. januara 2015. godine. Pripremljen je Nacrt zakona o oglašavanju, koji će nakon što ga odobri Vlada, biti poslat Narodnoj skupštini na razmatranje i usvajanje. Na osnovu Zakona o trgovini, doneti su podzakonski akti i inicirana je izrada strategije trgovine Republike Srbije za period do 2020. godine. Počela je realizacija projekta IPA 2012. godine, podrška razvoju malih i srednjih preduzeća. Vrednost projekta je 7.865.000 evra. Predstavnici Ministarstva trgovine, turizma i telekomunikacija su u saradnji sa „Privrednim pregledom“ i Privrednom komorom Srbije organizovali akciju „Najbolje iz Srbije 2014“. Na osnovu Zakona o posredovanju u prometu i zakupu nepokretnosti i Pravilnika o stručnom ispitu za posrednike u prometu i zakupu nepokretnosti, okončan je prvi i započet drugi ispitni rok za polaganje stručnog ispita za posredovanje u prometu i zakupu nepokretnosti. Prijavilo se oko 2000 kandidata u prvom ispitnom roku, a prolaznost iznosi 69% i 483 kandidata je steklo uverenje o položenom stručnom ispitu. U prvom tromesečju 2015. godine, inflacija je iznosila 1,4%, što je približno na istom nivou kao u periodu januar-mart 2014. godine. Međugodišnja inflacija je iznosila 1,9%, pri čemu je inflacija za 2015. godinu projektovana na nivou od 4,2%, odnosno 4% ±1,5 procentnih poena. Vlada Republike Srbije je krajem februara 2015. godine donela Odluku o izmenama i dopunama Odluke o najvišim cenama lekova za upotrebu u humanoj medicini, a čiji režim je izdavanje na recept. Stvorili su se uslovi da se na tržište Republike Srbije puste u promet novi lekovi za upotrebu u humanoj medicini, što će imati uticaj na povećanje i konkurencije i snabdevenost tržišta lekovima. Na osnovu Zakona o zaštiti potrošača pokrenuta su dva postupka za zaštitu kolektivnih interesa potrošača. Prema podacima kojima raspolaže Ministarstvo trgovine, turizma i telekomunikacija, a na osnovu izveštaja Udruženja potrošača o realizaciji programa koji su izabrani na javnom konkursu, od januara do marta 2015. godine ukupno je bilo 4.119 prigovora potrošača. U evidenciji Saveza Udruženja za zaštitu potrošača, nalazi se 25 udruženja za zaštitu potrošača, dok je šest udruženja izbrisano iz evidencije zbog neispunjavanja zakonskih uslova. Održan je sastanak bilateralnog skrininga 3. i 4. februara 2015. godine u Briselu za pregovaračko poglavlje 28. „Zaštita zdravlja i zaštita potrošača“, u okviru procesa pregovora o pristupanju Republike Srbije Evropskoj uniji. Prioriteti tržišne inspekcije u prvom kvartalu 2015. godine, usklađeni su sa Planom rada tržišne inspekcije i rezultati ovih kontrola pokazuju da je neophodno vršiti kontinuirane kontrole prometa rezanog duvana i duvanskih proizvoda, kao i da registrovani privredni subjekti prometuju robu bez isprava o nabavci, odnosno u sivoj zoni. Izvršeno je 811 kontrola rezanog duvana, duvanskih proizvoda i prateće opreme na pijacama, javnim površinama i drugim mestima. Izvršeno je 226 kontrola prometa robe široke potrošnje na pijacama. Izvršeno je 70 inspekcijskih nadzora koji se odnose na primenu Zakona o zaštiti potrošača, odnosno na kontrolu prodaje duvana, alkohola i petardi maloletnicima. Izvršeno je 1137 inspekcijskih kontrola u vezi informisanja potrošača i prava na reklamaciju. 492 puta je kontrolisana tačnost merenja robe od strane trgovaca na malo. Kontrolisanje oglašavanja sniženja cena odeće i obuće izvršeno je 865 puta. Realizovane su i izvršene 704 kontrole koje su za cilj imale ravnomerno snabdevanje stanovništva osnovnom vrstom hleba proizvedenog od brašna tip-500. Izvršeno je 5354 kontrole u vezi označavanja i poštovanja zabrane pušenja u zatvorenim radnim prostorijama u kojima se obavlja promet roba i usluga. U okviru svoje nadležnosti kao organa za sprovođenje efikasne zaštite prava intelektualne svojine, tržišna inspekcija je u prva tri meseca usvojila 24 opšta zahteva za zaštitu prava intelektualne svojine, a u cilju sprečavanja prometa krivotvorenih i piratskih proizvoda, postupajući po 74 aktuelna zahteva za zaštitu prava intelektualne svojine, tržišna inspekcija izvršila je 794 inspekcijka nadzora. Uredbom o markiranju goriva obuhvaćena je kontrola 446 energetskih objekata, u kojima je uzeto 1480 uzoraka i utvrđeno da je u 20 uzoraka indikovana smanjena koncentracija markera. Trajno je van prometa stavljeno preko 460 hiljada litara raznih derivata. Shodno nadležnostima iz Zakona o energetici, sačinjeno je 58 izveštaja za energetske subjekte čiji objekti ispunjavaju minimalne tehničke uslove za promet derivata. U sklopu aktivnosti tržišne inspekcije u oblasti tehničkih propisa, izvršeno je 565 kontrola usaglašenosti prehrambenih proizvoda sa propisanim tehničkim zahtevima, u kojima je zbog neposedovanja propisanih oznaka i isprava usaglašenosti privremeno zabranjena isporuka proizvoda na tržište Republike Srbije u vrednosti od preko 110 miliona dinara. Izvršeno je 55 tržišnih nadzora i provera ispunjenosti bezbedonosnih zahteva za stavljanje u promet prehrambenih proizvoda. Na portalu NEPRO postavljeno je 13 proizvoda, a javnost je putem sredstava javnog informisanja obaveštena i od strane samih privrednih subjekata o aktivnostima povlačenja tih proizvoda. U okviru projekta IPA 2010 „Jačanje sistema tržišnog nadzora u Srbiji za neprehrambene i prehrambene proizvode“ pripremljena je verzija priručnika za upravljanje sistemom kvaliteta u radu tržišne inspekcije. U martu 2011. godine započeta je kampanja, u okviru projekta IPA 2011 „Falsifikati koštaju više, kupujmo originale“, a 27. marta u tržnom centru „Ušće“ tržišni inspektori su pokazivali na falsifikovanim proizvodima opasnosti po zdravlje i bezbednost i edukovali građane o povezanosti falsifikovanja sa organizovanim kriminalom.

 U oblasti turizma, prikazana je saradnja sa međunarodnim organizacijama i istaknuta je realizacija redovne i kontinuirane saradnje sa Svetskom turističkom organizacijom (UNWTO). Postoje dva projekta koja se ističu u oblasti turizma. Projekat Hera – održivo upravljanje turizmom jadranskog nasleđa, „Sustainable tourism management of Adriatic HERitage“. Kao najznačajnija aktivnost na ovom projektu je nabavka opreme za vizitorski centar na lokalitetu Feliks romulijana. Ukupan budžet za projekat namenjen Republici Srbiji iznosi 596.122,22 evra, a učešće Ministarstva trgovine, turizma i telekomunikacija je 89.418,33 evra. Drugi projekat je „Zeleno putovanje Evropom“, koji ima za cilj da poveže putnike, mala i mikro preduzeća u oblasti turizma i ugostiteljstva, odnosno omogući lokalni ekonomski razvoj. Ukupna vrednost projekta je 330,689,23 evra. Resor ministarstva zadužen za turizam prati i realizuje projekte razvoja turizma, a pre svega vrši dokumentacionu kontrolu zahteva za korišćenje bespovratnih sredstava za projekte promocije turističkih proizvoda i turističkih prostora u Srbiji i podsticanju unapređenja turističko-ugostiteljske ponude. Rađena je priprema ugovora sa korisnicima kojima su odobrena sredstva u skladu sa programom rasporeda i korišćenja subvencija i donacija namenjenih za projekte razvoja turizma u 2015. godini, kao i realizacija i aktivno praćenje ugovorenih kapitalnih višegodišnjih projekata u okviru kapitalnog projekta „Izgradnja turističke infrastrukture u turističkim centrima“. Kroz postupak kategorizacije ugostiteljskih objekata za smeštaj u prvostepenom upravnom postupku, razvrstavanja ugostiteljskih objekata za smeštaj u vrstu, odnosno podvrstu i kategoriju, doneto je ukupno 25 rešenja, a od toga 24 rešenja o utvrđivanju kategorije i jedan zaključak o obustavi postupka. Izdato je 14 legitimacija za turističke vodiče na osnovu zahteva stranaka. Turistička inspekcija, u periodu od 1. januara do 31. marta 2015. godine, odnosno inspektori Sektora turističke inspekcije su izvršili 4435 kontrola, 170 kontrola delatnosti turističkih agencija, 3610 kontrola ugostiteljskih delatnosti, četiri kontrole turističkih profesija, 87 kontrola usluga iznajmljivanja vozila, 17 kontrola usluga skijališta i 545 kontrola izvršenja rešenja. Bespravni rad je utvrđen u 299 kontrola, a neizdavanje propisanih računa u 89.

 Aleksandra Tomić, predsednik Odbora je postavila postavila pitanje kakve se subvencije predviđaju u vezi akcije letovanja u Srbiji, odnosno da li je u izradi odgovarajuća uredba i da li se radi na pripremi novog zakona o turizmu.

 Renata Pindžo, v.d. pomoćnika ministra u Ministarstvu trgovine, turizma i telekomunikacija, rukovodilac Sektora za turizam, izrazila je zadovoljstvo što se turizam nametnuo kao jedna od vodećih tema kada je reč o ekonomiji. Istakla je da su sistem dodeljivanja vaučera primenjivale druge zemlje kada su bile u fazi razvoja turizma. Kada je sistem postao napredniji, uvođene su poreske olakšice, uplate na kartice kojima je vršeno plaćanje. Vlada Republike Srbije je odvojila određeni iznos sredstava za određenu količinu vaučera. Predlog je da vrednost vaučera bude 5000 dinara. Građani koji mogu da apliciraju za vaučere su penzioneri, nezaposleni i zaposleni čija primanja ne prelaze 60.000 dinara i korisnici tuđe nege, odnosno lica sa posebnim potrebama. Provera korisnika će se vršiti u PIO fondu, Centru za socijalni rad, Nacionalnoj služi za zapošljavanje, u zavisnosti od kategorije građana i biće preduzete sve mere kako ne bi došlo do zloupotrebe. Vaučeri se mogu iskoristiti do kraja novembra 2015. godine, imajući u vidu ograničenje za trezor i vršenje plaćanja u decembru 2015. godine. Time je inicirano targetiranje određenih grupa radi unapređenja turističkog prometa u postsezoni. Prema sadašnjem predlogu biće objavljen javni poziv, pre svega ugostiteljima, specijalnim bolnicama koje u banjama pružaju usluge iz javnog sektora i ostalim zainteresovanima. Nakon objave javnog poziva, biće otvoren rok za podnošenje prijava, sa potvrdom rezervacije i uz adekvatnu dokumentaciju. Pošto je prosečna dužina boravka domaćih gostiju u Srbiji četiri noći, minimum uplate mora biti četiri noćenja, da bi imalo ekonomskog smisla i opravdanje zašto se na taj način koriste sredstva iz budžeta. Dostava vaučera će se vršiti preko pošte na kućne adrese. Javna rasprava o Nacrtu zakona o izmenama i dopunama Zakona o turizmu je završena i uskoro će biti dostavljen Narodnoj skupštini na razmatranje i usvajanje.

 Narodni poslanik Vladimir Marinković je pohvalio Izveštaj o radu Ministarstva trgovine, turizma i telekomunikacija za period 01.01.2015. godine do 31.03.2015. godine i detaljno izlaganje Vesne Kovač, državnog sekretara u Ministarstvu trgovine, turizma i telekomunikacija, posebno iz oblasti trgovine i turizma, kao i prisustvo svih državnih sekretara na sednici Odbora.

 U diskusiji su učestvovali Aleksandra Tomić, Vladimir Marinković, Vesna Kovač i Renata Pindžo.

 Saglasno članu 229. Poslovnika Narodne skupštine, Odbor je odlučio većinom glasova da prihvati Izveštaj o radu Ministarstva trgovine, turizma i telekomunikacija za period 01.01.2015. godine do 31.03.2015. godine.

 Četvrta tačka dnenog reda – **Razno**

Aleksandra Tomić, predsednik Odbora je iznela da je 19. juna 2015. godine predviđena poseta predsednika Odbora za zaštitu životne sredine, predsednika Odbora za poljoprivredu i vodoprivredu i predsednika Odbora za privredu, regionalni razvoj, trgovinu, turizam i energetiku i jednog člana navedenih odbora opštini Arilje. Plan je da se održi sastanak sa lokalnom samoupravom, u vezi IPARD programa koji vezuje poljoprivredu, energetiku i životnu sredinu. Mišljenja je da će se održati sastanak sa udruženjem „Srpska malina“, pošto su se već obraćali Odboru.

 Na predlog predsednika, Odbor je odlučio da narodni poslanik Miloš Tošanić bude član delegacije koja će posetiti opštinu Arilje.

 Na Odboru je dogovoreno da Odbor poseti Agenciju za energetiku Republike Srbije, Komisiju za zaštitu konkurencije i Agenciju za privatizaciju u cilju bližeg upoznavanja sa radom ovih nezavisnih tela.

Narodni poslanik Saša Maksimović je podsetio prisutne na poziv za održavanje sednice Odbora u Novom Bečeju. Mišljenja je da je to odlična prilika za razmatranje regionalnog razvoja turizma.

U diskusiji su učestvovali Aleksandra Tomić i Saša Maksimović.

 Sednica je zaključena u 16 časova i 10 minuta.

 Sastavni deo ovog zapisnika čini obrađeni tonski snimak sednice Odbora.

|  |  |
| --- | --- |
| SEKRETARDušan Lazić |  PREDSEDNIK dr Aleksandra Tomić |